Дори и при тези обстоятелства първоначално Конвентът не възнамерява да възстанови Революционния трибунал. На 10 март след сериозни безредици по улиците на Париж Жорж Дантон с подкрепата на Робеспиер предлага именно това, но по-голямата част от депутатите не го подкрепят. След дълъг дебат, към полунощ Дантон успява да убеди мнозинството да гласува за предложението, след като припомня за септемврийските кланета отпреди няколко месеца. Той твърди, че ако няма трибунал, хората ще бъдат принудени сами да раздават правосъдие. "„Нека да бъдем сурови", каза Дантон, "за да не се налага хората да бъдат“". На тази основа депутатите окончателно се съгласяват, че в Париж трябва да бъде създаден "Извънреден наказателен трибунал" ("Tribunal criminel extraordinaire"), който получава официално име "Революционен трибунал" с декрет от 29 октомври 1793 г.